EU anklager igen den amerikanske gigant for at misbruge sin dominerende position på markedet.

Margrethe Vestager, EU's konkurrencekommissær, åbner en ny sag mod Google for konkurrenceforvridende aktiviteter med det mobile styresystem Android.

EU anklager Google for at misbruge sin dominerende position på markedet til at tvinge telefonproducenter til at forudinstallere Googles egne apps, hvis de skal have lov til at bruge Android-systemet.

- Vi mener, at Googles opførsel forhindrer forbrugere i at få adgang til et bredt udvalg af mobile apps og tjenester, siger Margrethe Vestager.

I forvejen har EU en sag kørende mod Google for at misbruge sin markedsposition inden for internetsøgning, hvor det amerikanske firma sidder på flere end ni ud af ti søgninger.

EU kan i yderste konsekvens ramme Google med en bøde på op mod 10 procent af omsætningen - for sidste år ville det svare til en bod på næsten 50 milliarder kroner.